Broj: 711-I-2812-M-218/23-02-12

Zagreb, 15. prosinca 2023.

**ŽELJKO DOMITROVIĆ**

**član Uprave trgovačkog**

**društva Croata d.o.o.**

**Predmet: mišljenje na zahtjev obveznika Željka Domitrovića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je 8. prosinca 2023. pod brojem 711-U-8478-M-218/23-01-27 zaprimilo zahtjev za mišljenjem koji je podnio obveznik Željko Domitrović, član Uprave trgovačkog društva Croata d.o.o.

U podnesenom zahtjevu obveznik navodi da od 17. listopada 2019. zastupa društvo CROATA d.o.o.za informacijsku djelatnost iz Biograda na Moru čiji su osnivači i 100% vlasnici jedinice lokalne samouprave, a pitanja za koja traži mišljenje su kako slijedi:

1. Smije li otvoriti obrt/paušalni obrt za trgovinu ribom i raditi u njemu, odnosno prodavati ribu i na taj način ostvarivati dodatan prihod?
2. Ako je potrebno, smije li prenijeti poslove upravljanja na suprugu?
3. S obzirom da je člankom 30. Zakona o obrtu propisano da obrtniku u obavljanju obrta mogu pomagati članovi obiteljskog kućanstva, bez obveze zasnivanja radnog odnosa, može li bez zasnivanja radnog odnosa sa suprugom prenijeti poslove upravljanja na nju?
4. Upravljanje Ribarnicom odnosno štandovima za prodaju ribe unutar tržnice preuzima komunalno poduzeće kojem je osnivač Grad Biograd na Moru. Grad Biograd na Moru je jedan od osnivača i 25%-tni vlasnik CROATA d.o.o., gdje je on direktor. Smije li se kao vlasnik obrta za prodaju ribe javiti na javni natječaj za davanje u zakup prodajnih mjesta na Gradskoj ribarnici Biograd na Moru, kojom upravlja Bošana d.o.o.? Napominje da u gradskoj upravi Grada Biograda na Moru kao i BOŠANA d.o.o., te s njima povezanim društvima ne radi nitko od članova njegove obitelji niti bliže i daljnje rodbine te napominje da nije u niti jednoj komisiji ili odboru uključenom u postupak javnog natječaja.

Slijedom svega navedenoga, obveznik traži mišljenje Povjerenstva jesu li gore postavljena pitanja u suglasnosti s odredbama Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI).

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 34. sjednici održanoj 15. prosinca 2023., obvezniku daje mišljenje kako slijedi.

Uvidom u imovinsku karticu obveznika Željka Domitrovića podnesenu Povjerenstvu 27. siječnja 2023. sa svrhom godišnje obveze podnošenja, Povjerenstvo je utvrdilo da dužnost člana Uprave trgovačkog društva Croata d.o.o. obveznik obnaša volonterski, odnosno bez primanja plaće za obnašanje dužnosti.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 5. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 9. stavak 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. propisano je da prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Prema članku 2. stavku 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu s člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. toga Zakona kao i da poslovođa vodi obrt u ime i za račun obrtnika.

Kako je obrt u smislu odredbi ZSSI-a poslovni subjekt u kojem je sukladno članku 18. stavku 1. toga Zakona obveznicima zabranjeno obavljati poslove upravljanja, obveznik ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Slijedom svega navedenog, obveznik koji svoju dužnost obnaša volonterski može otvoriti obrt za trgovinu ribom i raditi u njemu stalno i redovito, odnosno prodavati ribu i na taj način ostvarivati dodatan prihod dok svoju dužnost obnaša volonterski. Ukoliko bi došlo do promjene u obveznikovu statusu na način da dužnost počne obnašati profesionalno, obveznik bi poslove podavanja ribe u vlastitom obrtu mogao raditi samo 8-10 sati tjedno, a stalno i redovito isključivo ako pribavi prethodno odobrenje Povjerenstva. Ukazuje se obvezniku da je prilikom podnošenja godišnje imovinske kartice dužan prijaviti vlasništvo nad navedenim obrtom kao i eventualnu dobit ostvarenu obavljanjem navedene samostalne djelatnosti te da nije suprotno da obrt u njegovom vlasništvu stupi u poslovni odnos s drugim trgovačkim društvom Bošana d.o.o. u vlasništvu Grada Biograda na Moru u kojem ne obnaša dužnost, jer to nije suprotno zabrani iz članka 20. stavka 1. ZSSI-a

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu, pa poslovođa obrta može biti i povezana osoba u smislu članka 5. stavka 1. točaka 3. i 6. ZSSI-a, odnosno član obitelji te svaka druga fizička osoba koja je zaposlenik u obrtu.

Dodatno se napominje da bi se obveznik bio dužan izuzeti od postupanja u obnašanju dužnosti člana Uprave trgovačkog društva Croata d.o.o. u slučaju kada bi došlo do zasnivanja poslovnog odnosa između trgovačkog društva u kojem obnaša dužnost i trgovačkog društva Bošana d.o.o.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Željko Domitrović, elektroničkom dostavom
2. Objava na internetskoj stranici Povjerenstva
3. Pismohrana